八陣磧
作者：蘇軾
朝代：宋

paragraphs: 平沙何茫茫，彷彿見石蕝。
縱橫滿江上，歲歲沙水齧。
孔明死已久，誰復辨行列。
神兵非學到，自古不留訣。
至人已心悟，後世徒妄說。
自從漢道衰，蜂起盡姦傑。
英雄不相下，禍難久連結。
驅民市無烟，戰野江流血。
萬人賭一擲，殺盡如沃雪。
不爲久遠計，草草常無法。
孔明最後起，意欲掃群孽。
崎嶇事節制，隠忍久不决。
志大遂成迂，歲月去如瞥。
六師紛未整，一旦英氣折。
惟餘八陣圖，千古壯夔峽。